**Išče se direktor Fursa. Kakšni so pogoji? 26.08.2021 10:33**

Ministrstvo za finance je objavilo razpis oziroma posebni javni natečaj za položaj generalnega direktorja Fursa. Pozor! Če ste med verjetnimi kandidati, imate še slaba dva tedna (do 8. septembra) časa, da se prijavite.

Ali se bo na razpis prijavil tudi sedanji vršilec dolžnosti generalnega direktorja Fursa Ivan Simič? Kot je dejal ob prevzemu položaja 1. junija letos, tega ne bo storil. Vodenje je prevzel za pol leta, ali kot je zapisal v svojem davčnem blogu: »Na Furs odhajam za šest mesecev, kar pomeni, da se decembra vračam. Če se sprašujete, zakaj grem le za šest mesecev in kaj mi je to treba, je moj odgovor, da zato, ker menim, da Furs potrebuje določene spremembe na področju poenostavitev poslovanja in da jih v tem kratkem času lahko izvedemo.«

Kljub temu smo ga vprašali, ali si je premislil. Ni si. Na razpis se ne bo prijavil.

Sicer pa ima sedanja vlada kar nekaj težav pri iskanju šefa Fursa. V letu dni so se zamenjali štirje. Za osvežitev spomina kadrovanja SDS: vlada Janeza Janše je na predlog finančnega ministra Andreja Širclja konec lanskega avgusta s položaja razrešila tedanjega generalnega direktorja Petra Jenka, ki je bil na položaju manj kot leto dni, in začasno za šefinjo imenovala Ireno Nunčič, ki je prišla z ministrstva za finance. Ta se je edina prijavila na zimski razpis za redno šefinjo – a nato prijavo umaknila. Po njej je vlada začasno za šefa Fursa imenovala dotedanjega namestnika Simona Starčka, junija pa ga je zamenjal Ivan Simič.

In kakšni so glavni pogoji, če želite postati šef Fursa? Kandidat mora biti slovenski državljan, imeti mora ustrezno izobrazbo (na primer visokošolsko univerzitetno izobrazbo ali magisterij po drugi bolonjski stopnji ...), vsaj deset let delovnih izkušenj, ni smel biti pravnomočno obsojen zaradi naklepnega kaznivega dejanja, ki se preganja po uradni dolžnosti. Kandidat mora k prijavi predložiti tudi svojo vizijo nalog in razvoja Fursa.